
МОТИВИ
[bookmark: bookmark3]КЪМ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № Н-1 ОТ 2023 г. ЗА ВПИСВАНЕТО, КВАЛИФИКАЦИЯТА И ВЪЗНАГРАЖДЕНИЯТА НА ВЕЩИТЕ ЛИЦА

	Причини, които налагат изменение и допълнение на Наредбата:
Като едни от основните проблеми пред наказателното съдопроизводство в последните години се очертаха недостатъчният брой вещи лица, на които да могат да се възлагат експертни заключения в съответната област на науката, изкуството или техниката и изключително сериозната натовареност на вещите лица, която обективно води до забавяне на изготвянето на назначените експертизи и до невъзможност вещите лица да се явят при призоваване пред съдилищата, за да бъдат разпитани. Това от своя страна води до неоправдано забавяне на производствата. Същевременно, ползването на специални знания в областта на науката, изкуството или техниката е от ключово значение за правилното изясняване на фактите и обстоятелствата, относими към предмета на доказване по делата, респективно – разкриване на обективната истина и правилното прилагане на закона.
[bookmark: bookmark4] Целите, които се поставят:
Основната цел на предлаганите промени е чрез въвеждането на изпит за правоспособност на вещите лица в областта на съдебните автотехнически експертизи да се осигури достатъчен брой вещи лица с необходимата и доказана квалификация за нуждите на наказателното производство. 
Предвидено е изпитът да се състои от две части – тест и казус, които да проверят практически знания и умения на кандидатите, както и теоретичните им познания по отношение на:
1. техническа обосновка при изготвяне на експертен анализ на пътнотранспортни произшествия, необходима за съдебната система; 
2. познаването на основните нормативни положения, регламентиращи дейността на експертите;
3. познаването на документацията, използвана при подготовката и провеждането на разследване на пътнотранспортни произшествия.
Предлага се изпитът да се провежда от петчленна комисия в състав: председател - определено от министъра на правосъдието лице. За членове на комисията могат да бъдат избирани:
1. лица, заемащи академична длъжност – ,,доцент“ или ,,професор“ или преподаватели във висши училища, научни организации или Българската академия на науките в съответната научна област;
2. лица, които имат висше образование с придобита образователно-квалификационна степен ,,магистър“ и най-малко 10 години стаж в съответната научна област.
 Кандидатите ще се оценяват с ,,издържал‘‘ или ,,неиздържал‘‘. До решаване на казус ще се допускат само кандидати, получили оценка ,,издържал‘‘ на теста.
В съответствие с регламентацията на нарочен изпит за признаване на правоспособност, който ще се провежда два пъти годишно, се предвижда предложенията до комисиите по чл. 401, ал. 1 и ал. 2 от Закона за съдебната власт за изменение и допълнение на утвърдените списъци на вещи лица вече да се правят два пъти годишно – до края на март и до края на септември на съответната календарна година. Комисиите ще заседават също два пъти годишно. С това се цели да се даде възможност на специалистите, които са положили успешно изпит за признаване на правоспособността им, да могат да бъдат утвърждавани от съответните комисии и включвани в списъците на вещите лица своевременно, за да може експертните им познания да бъдат ползвани от органите на досъдебното производство и съдилищата.
За да се преодолее недостигът на експерти, се дава възможност на завършилите висше образование с придобита образователно-квалификационна степен ,,магистър“ със специалност в областта на съдебните автотехнически експертизи, без изискуемия 5 годишен стаж, да извършват експертизи. Условието е да са издържали успешно изпита за правоспособност пред Министерството на правосъдието.

Финансови и други средства, необходими за прилагането на новата уредба:

[bookmark: _GoBack]За прилагането на новата уредба няма да са необходими допълнителни финансови средства.



[bookmark: bookmark6]Очаквани резултати от прилагането:

1. Ускоряване на изготвянето на назначените експертизи по наказателни дела;
2. Включване в списъците на вещите лица на експерти, успешно издържали изпит за правоспособност като гаранция за наличие на специалните познания, които са необходими на производството.


[bookmark: bookmark7]
Анализ за съответствие с правота на Европейския съюз:

Проектът на наредба не е свързан с въвеждане на изисквания на правото на Европейския съюз, поради което не е необходимо изготвянето на анализ за съответствие с него.  

